
R E F E R A T   D E   A P R O B A R E 
privind aprobarea Regulamentului pentru buna gospodărire
 a municipiului Brad



Potrivit prevederilor Ordonanței Guvernului României nr. 21/2002 privind gospodărirea localităților urbane și rurale, cu modificările și completările ulterioare, buna gospodărire a acestora și respectarea normelor de igienă constituie o obligație fundamentală a autorităților administrației publice locale, a instituțiilor publice, a agenților economici și a altor persoane juridice, precum și a cetățenilor. Actul normativ stabilește astfel obligațiile și răspunderile ce revin autorităților administrației publice locale, agenților economici și cetățenilor pentru buna gospodărire a localităților, pentru instaurarea unui climat sănătos, de ordine și curățenie, subliniind faptul că aspectul civilizat al unei comunități depinde de efortul administrației publice locale și al locuitorilor săi.  
Precizez că, unul dintre obiectivele principale ale Primăriei Municipiului Brad, a fost și rămâne, păstrarea ordinii și liniștii publice și a curățeniei în municipiu, atât pentru sănătatea populației, cât și pentru menținerea unui aspect cât mai civilizat.
Pentru creșterea eficienței în aplicarea și respectarea prevederilor legale în vigoare, am constatat faptul că reglementările locale actuale în vigoare sunt incomplete și neactualizate, pierzându-și în timp forța coercitivă și preventivă.
Atât din experiența cotidiană a personalului de specialitate, cât și din situațiile concrete cu care se confruntă polițiștii locali, a reieșit necesitatea urgentă de a adopta un regulament care să răspundă noilor provocări urbane și legislative.
Deseori, au fost constatate o serie de situații ce contravin normelor de conviețuire socială și care afectează grav imaginea municipiului prin fapte care nu erau prevăzute clar în normele precedente.
Această lipsă de specificitate a pus agenții constatatori în imposibilitatea de a sancționa faptele conform gravității lor reale, limitând capacitatea autorității de a corecta manifestările de comportament necorespunzător. 
Mai mult, noile reglementări privind regimul deșeurilor și protecția mediului impun o rigoare sporită în gestionarea spațiului public, a zonelor verzi și a zonelor adiacente imobilelor, aspecte care sunt acum detaliate în prezentul Regulament.
Regulamentul pentru buna gospodărire a municipiului Brad propune astfel un set de reguli concrete, adaptate realităților actuale, stabilind contravenții pentru fapte care s-au diversificat în ultima perioadă și sancțiuni corespunzătoare, menite să descurajeze degradarea patrimoniului public. Prin această inițiativă urmărim nu doar aplicarea unor amenzi, ci mai ales responsabilizarea cetățenilor și a agenților economici, oferind totodată Poliției Locale un instrument juridic modern și coerent pentru a asigura un mediu de viață curat, ordonat și sigur pentru toți cetățenii municipiului Brad.
	În contextul celor de mai sus, am inițiat prezentul proiect de hotărâre prin care am propus aprobarea Regulamentului pentru buna gospodărire a municipiului Brad și îl supun spre dezbatere și aprobare plenului Consiliului Local al Municipiului Brad în forma prezentată.
	Am propus, de asemenea, ca, la data intrării în vigoare a prezentei hotărâri să se abroge Hotărârea Consiliului Local nr. 10/2026.
Invoc în susţinerea propunerii mele prevederile art. 4 și art. 8 alin. (4) lit. d) din Ordonanţa nr. 2/2001 privind regimul juridic al contravenţiilor, cu modificările şi completările ulterioare, ale art. 1 alin. (2), art. 2, art. 3, art. 4, art. 8, Capitolul III, art. 18 alin. (1) și art. 24 din O.G. nr. 21/2002 privind gospodărirea localităţilor urbane şi rurale, cu modificările şi completările ulterioare, ale art. 62 alin. (1) lit. b) din O.U.G. nr.  92/2021 privind regimul deşeurilor, cu modificările și completările, ale art. 6, art. 31 şi art. 70 din O.U.G. nr. 195/2005 privind protecţia mediului, cu modificările și completările ulterioare, ale art. 1 alin. (1) și alin. (2) lit. e)  din Legea nr. 51/2006 – legea serviciilor comunitare de utilități publice, republicată, cu modificările și completările ulterioare, ale art. 129 alin. (1), alin. (2) lit. d), alin. (7) lit. s) și alin. (14) din O.U.G. nr. 57/2019 privind Codul administrativ, cu modificările și completările ulterioare, ale Legii nr. 554/2004 a contenciosului administrativ, cu modificările și completările ulterioare, precum și ale Legii nr. 52/2003 privind transparența decizională în administrația publică, republicată, cu modificările și completările ulterioare.

